BOŽIČNI VEČER Z ORKESTROM AVE
2024-12-21 19:00 (Africa/Abidjan) | Slovenija
Počasi prehajamo v mesec december. Mesec topline, praznikov in ljubezni. V želji, da z glasbeniki doživite prijeten glasbeni večer, vas člani Orkestra Ave prisrčno vabijo na tradicionalni Božični koncert. S pojočimi, navdihujočimi in spevnimi melodijami, vas bodo popeljali v prelep predbožični čas. Poskrbeli bodo za toplo vzdušje, ki ga v nas vzbudi pesem Sveta noč ter se od vas poslovili z mogočno Straussovo koračnico Radetzky Marsch. Dogodek bo povezovala njihova članica, Eva Novak.
Veseli bodo vašega obiska!
Vstopnice: 12 €; 10 € za otroke, dijake, študente

Lucy Kirwood: OTROCI
2025-01-09 19:30
igrajo: Saša Pavček, Silva Čušin, Janez Škof
gledališki abonma in izven
Gostuje SNG Drama Ljubljana
Prevod: Tina Mahkota; režija: Nina Šorak;
V hiški nekje na vzhodni angleški obali zalotimo v na videz lahkotnem in duhovitem klepetu tri protagoniste, jedrske fizike, sodelavce izpred tridesetih let, od katerih sta zdaj dva – zakonski par – že upokojena, njuna prijateljica, za katero se je zdelo, da se je »izgubila« v širnem svetu, pa še vedno dejavna na svojem področju.
A njihovo spominjanje na skupne mladostne čase, v katerih so bili, kot se kmalu izkaže, prepleteni tudi zasebno, ter razpravljanje o različnih načinih spopadanja s staranjem in slutnjo konca, se nekje na polovici igre obrne v še kako pomenljivo spraševanje o prihodnosti. A ne zgolj o njihovi, temveč o naši prihodnosti in prihodnosti naših – in njihovih – otrok, torej o prihodnosti človeške skupnosti kot take.
Igralec Janez Škof je leta 2023 za igro v predstavi Otroci prejel Borštnikovo nagrado.
Vstopnice: 20 €; 18 € za dijake, študente in upokojence

KO IMAMO HORMONSKI ŽUR
2025-01-10 17:00
predavanje Minke Gantar
Organizatorja: Knjižnica Šentjernej in RIC Novo mesto
Brezplačna udeležba
Minka Gantar je avtorica petih knjig o osebni rasti in zdravju. Najbolj prepoznavna je prva knjiga z naslovom Ko imajo hormoni žur. Ko hormoni delujejo dobro, deluje vse. Kadar pa smo nesrečni, zaskrbljeni in ko ne vemo, kako naprej, pa nam že da vedeti, da potrebujemo pomoč. Na predavanju boste izvedeli kako s hrano, zelišči, vitamini in pozitivnim razmišljanjem vplivati na hormonsko stanje telesa, kako ženske poskrbijo, da se tvorijo ženski hormoni in kako moški poskrbijo za moške hormone. Vljudno vabljeni!

VELIK LONEC, MAHJNA MIŠ
2025-01-21 17:00
Predstava za otroški abonma in izven /zamenjava predstave Žabec pozimi
Velik lonec, majhna miš je intimna glasbena uprizoritev, nastala kot preplet kratkih pesmi, pravljic in izštevank priljubljene slovenske pisateljice, pesnice in pravljičarke Anje Štefan.
Najmlajši gledalci bodo potovanje skozi te pravljične svetove doživeli kot subtilen preplet različnih umetniških izrazov. Poezija, glasba, gibi in likovnost se stapljajo v harmonično celoto, ki jih popelje na nepozabno popotovanje, polno domišljije in čudes.
Vljudno vabljeni.
Vstopnice: 7 €

KONCERT NOVOMEŠKEGA SIMFONIČNEGA ORKESTRA
2025-01-24 19:00
Novomeški simfonični orkester s tradicionalnim januarskim gostovanjem nadaljuje tudi letos. S pestrim programom različnih žanrov in številnimi gosti bodo glasbeniki zagotovo zopet navduševali.
Kot solisti se nam bodo predstavili Jernej Slak – rog, Sofija Schuster – violina in Gašper Rifelj – vokal.
Glasbeni sprehod skozi čas od Mozarta do slovenskih popevk bo tokrat povezovala Eva Novak.
Vabljeni na dogodek, ki se odvije v KC Primoža Trubarja le enkrat letno.
Foto: R. Kokol
Vstopnice: 8 €, 1 € za osnovnošolce in učence Glasbene šole M. Kozina Novo mesto

Z GLASBO IZ RODA V ROD
2025-01-26 15:00 - 17:00
Dodaten koncert ob 18.00.
Koncert ob 30 letnici ansambla Frančič
Družinski ansambel Frančič ustvarja in nastopa že 30 let, kar bi želeli člani kar treh generacij proslaviti z vami. Poleg gostiteljev bodo na koncerti nastopili tudi Mladi Frančiči, harmonikarji Klemna Hribarja, ansambel Novi spomini ter otroški pevski zbor vrtca Brusnice.
Vabljeni na lepo glasbeno nedeljsko popoldne!
Vstopnice: 10 €

Dan D – TIHO
2025-02-01 19:00
Novomeška glasbena zasedba, ki jo vsi že kar poznamo, se po dobrih 12ih letih ponovno vrača v Šentjernej s projektom Tiho. Svojevrstni koncept izvajanja njihove glasbe so Tokac, Nikola, Dušan, Tučo in Bošti začeli le kot eksperiment, ki pa po vseh teh letih še kar živi. Torej je že dobro!
Eksotična in ‘odštekana’ glasbila (žlica, kuhalnica, ribežen, zvončki, bisernica, ukulele, bariton, steklenice …), preoblečene skladbe, ki so postale tako pristne, nezlagane in neposredne, da jih poslušalci lahko spoznavate čisto od blizu v njihovi najbolj ‘slečeni’ formi.
Vabljeni na imeniten in intimen koncert z domačo ekipo, kjer bo na odru kulturnega centra vse zaživelo v čisto drugačnih barvah.
Vstopnice: 25 €, na dan dogodka 30 €

PARADIŽ
2025-02-03 19:30
Žlahtna komedija 2024
Za gledališki abonma in izven
Gostuje SLC Celje
Režija: Matteo Spiazzi; igrajo: Žan Brelih Hatunić, David Čeh, Maša Grošelj, Lucija Harum, Aljoša Koltak, Rastko Krošl, Urban Kuntarič, Manca Ogorevc, Lučka Počkaj, Tanja Potočnik, Branko Završan
Grenka komedija Paradiž je umeščena v dom starejših v manjšem kraju in prikazuje življenje skupnosti oskrbovancev. Temelji na spominskem gradivu, zato je avtentična in ne podlega sentimentalnosti.
Temo staranja vpeljuje skozi različne teme, hkrati pa je tudi sodobna pravljica, ki slavi življenje – z enakimi možnostmi za vse. Zgodbe mozaično gradi iz spominov, ki starostnikom zbujajo različna občutja, pri gledalcih pa zbudijo grenek smeh prepoznave.
Paradiž je pretežno neverbalna predstava, temelji na igri z masko v maniri commedie dell’arte.
Žlahtna komedija po izboru strokovne žirije na 32. Dnevih komedije (2024)
Žlahtna komedija po izboru občinstva na 32. Dnevih komedije (2024)
Velika nagrada Večernjega lista za najboljšo predstavo v celoti na 48. Dnevih satire Fadila Hadžića

Vstopnice: 20 €; 18 € za dijake, študente in upokojence

MOČ BESED
2025-02-07 19:00
Slavnostna akademija Občine Šentjernej in OŠ Šentjernej v počastitev slovenskemu kulturnemu prazniku
Ustvarjalci programa raziskujejo, kakšno moč imajo besede. Izgovorjene ali napisane. Besede, ki navdihujejo, božajo ali vzpodbujajo. Besede, ki žalijo, ranijo, ponižujejo. Katere izmed njih uporabljamo raje? Pogosteje? Slavnostni govornik bo priznani slovenski režiser Klemen DVORNIK.
Ob prazniku bo odprta tudi razstava, posvečena 70-letnici izhajanja šolskega glasila NAŠA POT. Razstava nas bo popeljala po prehojeni 70-letni poti mladih ustvarjalcev in njihovih mentorjev.
Vljudno vabljeni.
Brezplačne vstopnice.

PREŠERNOV VEČER S FANTI Z VASI
2025-02-08 18:00
Ljudski pevci Fantje z vasi vabijo na Prešernov večer, ki bo poln ubranega ljudskega petja. Poleg njih bodo nastopili še kvartet Sanje z avstrijske Koroške, harmonikarja Franci Rajgl in Anja Borovnišek ter Šentjernejski oktet. Program bo povezovala Anita Petrič.
Vljudno vabljeni.
Vstopnice: 8 €

Zabavno programiranje in Lego robotika
2025-02-18 09:00 - 12:00
Informacijska točka EUROPE DIRECT Novo mesto, ki deluje pod okriljem Razvojnega centra Novo mesto, v torek, 18. 2. 2025 organizira brezplačno enodnevno zimsko počitniško delavnico robotike in programiranja za otroke. Primerna je za otroke med 5. in 9. razredom osnovne šole.
Vabimo vse, ki se želite še malo podružiti z Lego robotki (Lego Spike za začetnike) in obnoviti znanje iz programiranja v Scratchu. Delavnica bo potekala v prostorih KC Primoža Trubarja v Šentjerneju med 9:00 in 12:00. Udeleženci bodo razdeljeni v dve skupini.
Delavnica je brezplačna in je sofinancirana s strani Evropske unije. Število prijav je omejeno, prednost imajo starejši učenci med 5. in 9.r. V primeru prostih mest se delavnice lahko udeležijo tudi mlajši (čakalna lista).
Več informacij na naslovu tamara.strnad@rc-nm.si ali nusa.hudoklin@rc-nm.si.
Prijave so mogoče preko spletne strani https://robotika.rc-nm.si/2025/01/27/brezplacna-pocitniska-delavnica-robotike-v-sentjerneju/.
Lepo vabljeni!

ANGELO V ČAROBNEM GOZDU
2025-02-19 10:00
POČITNIŠKA KINO PROJEKCIJA / Izven otroškega abonmaja
Trajanje: 81 min / sinhronizirano
10 letni Angelo si želi postati raziskovalec in zoolog. Ko gredo z družino na obisk k hudo bolni babici, ga raztreseni starši pozabijo na počivališču ob cesti. Odloči se, da jih bo šel iskati skozi gozd, a tam ga čakajo same nepredstavljive stvari. Sreča mravlje, ki ga uporabijo za prevozno sredstvo, veverico, ki je prepričana, da je ptič, prijaznega velikana, ki ga deček razveseli z zadnjim bonbonom, in malo divjakinjo…
Vabljeni na raziskovanje!
Vstopnice: 5 €

Slavnostna akademija Kasaške zveze Slovenije
2025-02-28 18:00
Kasaška zveza Slovenije in Klub za konjski šport Šentjernej vabita na tradicional-
no kasaško akademijo, na kateri bodo podeljene nagrade in priznanja za najuspe-
šnejše dosežke članov zveze v sezoni 2024.
Vabljeni ljubitelji kasaštva.

RUDI BUČAR TRIO
2025-03-08 19:30
Vabljeni na izjemen koncert istrskega trubadurja Rudija Bučarja.
Rudi Bučar Trio
Rudi Bučar / glas, kitara
Goran Krmac / tuba, topotalnik (stomp box)
Anže Vrabec / klavir, hammond
Gaber Radojevič / oblikovalec zvoka

Rudi Bučar,
kantavtor, glasbenik, že dve desetletji na edinstven in prepoznaven način v avtorskih skladbah staplja glasbeno izročilo rodne Istre s sodobnimi melodijami in na izviren način pomembno prispeva k ohranjanju in širjenju istrske kulturne dediščine širom Slovenije in zunaj njenih meja, kar ga kot umetnika in ustvarjalca postavlja na posebej izstopajoče mesto.
S svojo izjemno glasovno interpretacijo, nenazadnje je na tržaški univerzi zaključil študij jazzovskega petja in aranžiranja, poetičnim ustvarjalnim izrazom, iskreno predanostjo in zvestobo tradiciji, je Rudi zaznamoval domačo glasbeno sceno in jo oplemenitil z večimi izdanimi albumi in številnimi skladbami, ki niso le zmagovale na festivalih, ampak še vedno ostajajo del njegovega pestrega repertoarja na koncertnih odrih.
Vstopnina: 25 €; 30 € na dan dogodka

REPA VELIKANKA
2025-03-11 17:00
Gledališče Lalanit in društvo lutkovnih ustvarjalcev
Igrano lutkovna predstava z živo glasbeno spremljavo
Za otroški abonma in izven
NASTOPAJO Iuna Ornik, Luka Stremecki, Joži Šalej (klavirska spremljava)
Ta posebna in večkrat nagrajena predstava je nastala po motivih stare ljudske pripovedke.
Miška je prijela kokoške, kokoške so prijele goske, goske so prijele ovčki, ovčki sta prijeli kravico, kravica je prijela babico, babica je prijela dedka, dedek je prijel za repko. Vlekli so in vlekli, pulili in pulili in IZPULILI! Potem so vsi padli po tleh in se smejali, smejali za trebuhe držali.
Primerno za starost: 3+ Trajanje: 40 min
Vstopnice: 7 €

Iztok Mlakar: PEGULE
2025-03-12 19:30
Kriminalna komedija, gostuje Avditorj Portorož – Portorose
Za gledališki abonma in izven
Režija: Vito Taufer
Igrajo: Iztok Mlakar, Vesna Pernarčič/Marjuta Slamič, Urška Taufer, Peter Harl, Ilija Ota;
Glasbeniki: David Šuligoj, Roman Kobal, Matjaž Švagelj
Elvira in Ugo sta reven zakonski par, ki zaradi deložacije ostane na cesti. Da v strašnem zimskem viharju ne bi zmrznila, se zatečeta v bogataško vilo, ki jo je lastnik, kot kaže, v paniki zapustil. Kot se spodobi za dva razsodna človeka v stiski, se najprej spreta na življenje in smrt, zatem pa nenadoma pozvoni pri vratih. Na Elviro in Uga se usuje ves kriminal in zločin tega sveta…
Pegula pa je tisti, ki ima v življenju kar največ smole… V tej predstavi kar ne veš, kdo je večja pegula…
Komedija v tradiciji commedie dell’arte z duhovitimi dialogi in songi.
Vstopnice: 25 € redna cena; 22,50 € za študente in upokojence

30 let Planinskega društva Šentjernej
2025-03-14 18:00
Šentjernejsko planinsko društvo letos obeležuje 30 letnico delovanja.
Vabljeni na slovesnost in občni zbor društva ter skupaj s člani proslavite ta lep jubilej!
Brezplačna udeležba.

Večer ljudskih pesmi
2025-03-15 19:00 - 21:00
Ljudski pevci Vrhpolje ob 20 letnici delovanja vabijo na tradicionalni pomladni koncert, ki bo poln
domačega in vse bolj redkega ljudskega petja. Poleg gostiteljev bodo nastopili:

Ljudski pevci Bizeljsko,
etno skupina Nojek,
Ljudski pevci Zarja – Račna
ter gostja presenečenja

Vabljeni!

Vstopnice: 8 €https://kc-sentjernej.mojekarte.si/si/celotna-ponudba.html

Semena so naš zaklad
2025-03-19 16:00 - 17:00
Vabljeni na predavanje Petre Štuhec in Lucije Brezarić SEMENA SO NAŠ ZAKLAD.
Imate kaj viška semen? Prinesite jih seboj in jih zamenjate v knjižnici semen.
Dogodek je brezplačen in namenjen širši javnosti.

RINGARAJA območno srečanje otroških folklornih skupin
2025-03-21 17:30
Vabljeni na območno srečanje otroških folklornih skupin, ki ga organizira JSKD OI Novo mesto in kjer se bo v Šentjerneju predstavilo kar pet skupin:

OTROŠKA FOLKLORNA SKUPINA OŠ Center
OTROŠKA FOLKLORNA SKUPINA Brbučki, OŠ Vavta vas in TD Straža
OTROŠKA FOLKLORNA SKUPINA OŠ Šmarjeta
OTROŠKA FOLKLORNA SKUPINA Češnjev cvet, OŠ Brusnice
OTROŠKA FOLKLORNA SKUPINA Folklornega društva Kres

Strokovno spremljanje NINA MAŽGON MUELLER.
Vstopnice: 6 €

TERME BOHOR
2025-03-22 19:30
DKD Svoboda Senovo
TERME BOHOR
Komedija zmešnjav, humorja in nepričakovanih preobratov
Rotary klub Novo mesto vabi na novo komedijo Roka Sande, kjer bo izkupiček vstopnin
namenjen štipendiji bodoče veterinarke iz bližnjih krajev. Komedija TERME BOHOR z odlično
igralsko zasedbo zagotavlja obilico zabave. Najlepše pri tem pa je, da z nakupom vstopnice za
sebe dobite odlično predstavo, nekomu pa še pomagate. Vljudno vabljeni!
Vstopnina: 15 €

Marija, mati upanja
2025-03-23 15:00 - 17:00
Župnija Šentjernej vabi na prireditev ob materinskem dnevu z naslovom MATI UPANJA.
V povezavi s svetim letom, ki ga obhajamo pod geslom »Romarji upanja«, bomo ob materinskem dnevu razmišljali in se zahvalili materam za upanje, ki nam ga podarjajo.
Vljudno Vabljeni!
Brezplačne vstopnice

Koncert vokalne skupine GORJANSKI SPEV
2025-03-29 19:00
Člani vokalne skupine Gorjanski spev vabijo na večer ubranega petja.
Pevci, katere že tretje leto vodi Petra Jerič, se bodo predstavili z domačimi popevkami, šopkom dalmatinskih in nekaj ljudskimi pesmimi. V goste so povabili Mešani pevski zbor Cominum iz Komna.
Vljudno vabljeni!
Brezplačne vstopnice / PROSTOVOLJNI PRISPEVKI

Bajka o svetlobi
2025-04-03 17:00
Gledališka skupina Osnovne šole Stopiče – StopiGorArt vabi na gledališko prestavo za otroke in mladino
BAJKA O SVETLOBI
Avtorica predstave Bina Štampe Žmavc nas v svoji pravljici odpelje v Lučkovo, mesto izgubljene svetlobe, ki so ga v temo zagrnili strašni teminci. Ker so ljudje električne luči prižigali vedno in povsod, tudi ko ni bilo treba, pravi ogenj pa čisto zanemarili, imajo teminci vse lažjo nalogo, da ugasnejo tudi lučke v srcih ljudi. Na srečo pa so vedno tu junaki, ki jih ni strah poiskati iskrico v očeh in iz nje ustvariti plamen. Zgodbo o upanju in iskanju svetlobe bodo na odru oživili ustvarjalci gledališke skupine Osnovne šole Stopiče – StopiGorArt.
Skupina pod okriljem štirih mentoric združuje učence, ki s svojim talentom, glasbo, plesom in igro soustvarjajo čarobni svet gledališča.
Vabljeni!
Vstopnice: 5 €

DOBER VEČER, BOG DAJ
2025-04-04 19:00
MePZ Vlaste Tavčar vabi na letni koncert v domači kulturni hram.
Pripravili so koncert v dveh delih. V prvem delu večera se bodo posvetili petju ljudskih pesmi, v drugem pa vas popeljejo v svet popevk. Program bodo sooblikovali številni glasbeni gostje, vokalni kot instrumentalni, ki se na koncu združijo v petju venčka ljudskih.
Pridite in zapojte z zborom!
Brezplačne vstopnice, prostovoljni prispevki

POMLADNI KONCERT
2025-04-05 20:00
Pihalni orkester občine Šentjernej pripravlja že tradicionalni pomladni koncert.
Obiskovalcem se bo prvič skupaj s šentjernejskim orkestrom predstavil dirigent Benjamin Burger, akademski glasbenik – klarinetist, s katerim orkester pripravlja prvi skupni projekt. Skozi večer vas bodo glasbena dela različnih skladateljev popeljala preko mladostnih ritmov, swinga in jazza, do znanih slovenskih melodij. Večer bo popestrila tudi pevka, članica pihalnega orkestra. Člani orkestra bodo del koncerta posvetili v spomin na preminulega dirigenta Bratislava Roguljiča – Bucota.
Vljudno vabljeni!
Vstopnice: 10 €

PLEŠEMO S PRAVLJICAMI
2025-04-12 10:00 - 17:00
V Športno kulturnem društvu Hopla Šentjernej so pripravili čarobno plesno produkcijo “Plešemo s pravljicami”, kjer se bodo najlepše zgodbe iz otroštva prebudile skozi gib, glasbo in iskrivo domišljijo najmlajših plesalcev. Ste že kdaj pomislili, kaj se zgodi, ko se odpre pravljična knjiga? Besede oživijo, junaki zaplešejo in zgodbe dobijo novo podobo. Skupaj bomo pokukali v svet Muce Copatarice, Pike Nogavičke, Jurija Murija , Vidka in mnogih drugih nepozabnih junakov.
Vabljeni na nepozabno sobotno dopoldne, kjer bodo mali in malo večji plesalci dokazali, da se pravljice ne berejo samo s srcem, temveč jih lahko tudi zaplešemo!

NASELJENCI
2025-04-15 19:00
Film režiserja Felipe Galvez Haberle
Igrajo: Benjamin Westfall, Camilo Arancibia, Mark Stanley
Zgodovinska drama, slovenski podnapisi, trajanje 97 minut
V Čilu leta 1901 so trije konjeniki plačani za varovanje velike posesti. Britanskega vojaka in ameriškega plačanca spremlja ostrostrelec mešane rase, ki spozna, da je njegovo pravo poslanstvo pobijanje domorodnega prebivalstva.

Čile v začetku 20. stoletja. Bogat veleposestnik najame trojico moških, da bi razširili in ogradili meje njegovega obsežnega posestva ter varovali črede. Mlad Čilenec mešane rase, neusmiljen teksaški kavboj in napol blazen nekdanji britanski častnik si morajo utreti pot skozi ozemlja prostrane Patagonije vse tja do Atlantskega oceana. To pa pomeni brezkompromisno soočenje s tamkajšnjimi prebivalci oziroma še en krvavi kolonialni pohod v imenu civilizacijskega napredka. Ali z besedami današnjega slovarja: etnično čiščenje.
VSTOPNICE: 7 €

USTVARJALNI SVET ARHITEKTURE - ODPOVEDANO
2025-04-28 10:00 - 12:30
Brezplačna počitniška delavnica ODPOVEDANA (premalo prijavljenih)
Na otroški počitniški delavnici, kjer je soorganizator JSKD Novo mesto, bomo predstavili kaj je arhitektura, odprla se bo resna razprava kako je oblečena hiša, kdaj jo zebe, kako se zaščititi pred dežjem in ostalimi vremenskimi nevšečnostmi, temu bo sledila izdelava lastnih hišic in izgradnja svojega mesta. Otroci se bodo morali v sklopu izgradnje mesta tudi dogovoriti kako bodo kraj poimenovali.

OSAMOSVOJITEV SLOVENIJE 1991 "IZ PRVE ROKE"
2025-04-28 20:00
Združenje za vrednote slovenske osamosvojitve Šentjernej
vabi na pogovorni večer z naslovom
OSAMOSVOJITEV SLOVENIJE 1991 “IZ PRVE ROKE”
Gosta večera: Alojz Peterle, 1. predsednik vlade RS 1991 – 1992 in Jelko Kacin, namestnik ministra za obrambo 1990.
Brezplačna udeležba.
